Alueellinen vuoden sairaanhoitaja 2024 on Emilia Pulkki

Saimaan sairaanhoitajat alueyhdistys julkisti keskiviikkona 20.11.2024 valintansa alueelliseksi vuoden sairaanhoitajaksi. Tunnustuksen sai sairaanhoitaja Emilia Pulkki. Hän toimii Etelä-Karjalan hyvinvointialueella palliatiivisessa yksikössä tiimivastaavana ja sairaanhoitajana. Lämpimät onnittelut Emilialle!

Saimaan sairaanhoitajat alueyhdistyksen puheenjohtaja Anu Koskela kertoi luovutustilaisuudessa Emilia Pulkin täyttävän kirkkaasti tunnustuksen kriteerit. Tunnustuksen saajan tulee olla ammatistaan ylpeä ja toimia potilaan parhaaksi yhteistyössä työtovereiden ja opiskelijoiden kanssa. Hän on innostunut ja valmis kehittämään sekä omaa että työyhteisön ammatillista osaamista ja jakaa osaamistaan laajemminkin. Hän on työyhteisössään suunnannäyttäjä.

Kuvassa vasemmalta lukien Anu Koskela, Eeva Tuomenoksa, Anne Pauna ja Emilia Pulkki.

Emilia Pulkin esihenkilö Raija Hiltunen-Hahtola teki ehdotuksen tunnustuksen myöntämisestä Emilialle ja toi perusteluissa ilmi, miten hyvä ammatillinen ote ja potilaan hoito näkyvät Emilian työssä, potilaan kohtaamisessa ja aidossa läsnäolon taidossa.

Valinta tuli Emilia Pulkille täytenä yllätyksenä, ja hän sai tietää asiasta vasta kuullessaan nimensä julkistustilaisuudessa. Hän kertoo, että arvostaa sairaanhoitajan työssään erityisesti sitä, että hän voi olla ihminen ihmiselle, sekä potilaalle itselleen että hänen läheisilleen.

– Tärkeää on kohdata ihmiset yksilöinä ja olla hetkessä läsnä ihmistä varten. Toivon, että myös muutosten ja uudistusten keskellä muistetaan, että olemme tekemässä työtä ihmistä varten, kertoo Emilia Pulkki.

– Olen iloinen, että meillä hyvinvointialueella on sellaiset arvot, joita voimme käyttää suoraan ohjenuorana työssämme, ja jotka tuntuvat myös omilta arvoiltani. Minä turvaan, vastaan, välitän ja uskallan.

Tunnustuksesta iloitsi myös Etelä-Karjalan hyvinvointialueen vs. terveydenhuollon toimialuejohtaja Kirsi Leino:
– On ilo nähdä, että hoitotyöllä on valoisa tulevaisuus tällaisten hyvien sairaanhoitajien käsissä.

Julkistustilaisuudessa oli tunnustusta luovuttamassa myös ensi vuonna 100-vuotista taivaltaan juhlivan Suomen Sairaanhoitajat ry:n toiminnanjohtaja Anne Pauna.

Kuvassa vasemmalta lukien vs. terveydenhuollon toimialuejohtaja Kirsi Leino, Suomen Sairaanhoitajat ry:n toiminnanjohtaja Anne Pauna, palkittu sairaanhoitaja Emilia Pulkki, Emilian esihenkilö Raija Hiltunen-Hahtola ja Emilian kollega sairaanhoitaja Marjaana Ahonen.

Lisätietoja:

Emilia Pulkki, sairaanhoitaja, tiimivastaava, palliatiivinen yksikkö, emilia.pulkki@ekhva.fi

Anu Koskela, Saimaan sairaanhoitajat alueyhdistyksen puheenjohtaja, puh. 040 651 1637, anu.koskela@ekhva.fi

Anne Pauna, Suomen Sairaanhoitajat ry:n toiminnanjohtaja, puh. 010 321 3328, anne.pauna@sairaanhoitajat.fi

Kirsi Leino, vs. terveydenhuollon toimialuejohtaja, terveys- ja kuntoutuspalveluiden toimialue, p. 040 353 0914, kirsi.leino@ekhva.fi

Linkit:

Alueellinen vuoden sairaanhoitaja | Sairaanhoitajat

Esihenkilön kirjoittamat perustelut tunnustuksen hakemuksessa